VLADA REPUBLIKE HRVATSKE

Na temelju članka 32. Zakona o energiji (Narodne novine, br. 120/12, 14/14 i 102/15), Vlada Republike Hrvatske je na sjednici broj održanoj \_\_\_\_\_\_\_\_\_\_\_\_\_2017. godine donijela

UREDBU

O UTVRĐIVANJU UVJETA I POSTUPAKA PRIKLJUČENJA

NA ELEKTROENERGETSKU MREŽU

# I. OPĆE ODREDBE

## Članak 1.

Ovom se Uredbom utvrđuju uvjeti i postupak priključenja na elektroenergetsku mrežu, kao i postupci izdavanja energetskih suglasnosti kojima se utvrđuju pojedinačni uvjeti pojedinog priključka kada se priključe na energetsku mrežu te ugovorni odnosi korisnika mreže i nadležnog energetskog subjekta u pogledu uvjeta i rokova priključenja na elektroenergetski mrežu.

## Primjena pravne stečevine Europske unije

## Članak 2.

Ovom Uredbom osigurava se provedba sljedećih Uredbi Europske komisije:

* Uredba Komisije (EU) 2016/631 od 14. travnja 2016. o uspostavljanju mrežnih pravila za zahtjeve za priključivanje proizvođača električne energije na mrežu (Tekst značajan za EGP) (SL L 112, 27.4.2016.)
* Uredba Komisije (EU) 2016/1388 od 17. kolovoza 2016. o uspostavljanju mrežnih pravila za priključak kupca (SL L 223, 18.8.2016.)
* Uredba Komisije (EU) 2016/1447 od 26. kolovoza 2016. o uspostavljanju mrežnih pravila za zahtjeve za priključivanje na mrežu sustava za prijenos istosmjernom strujom visokog napona i istosmjerno priključenih modula elektroenergetskog parka (SL L 241, 8.9.2016).

# II. DEFINICIJE POJMOVA

## Članak 3.

(1) Pojmovi koji se koriste u ovoj Uredbi imaju značenja utvrđena Zakonom o energiji i zakonom kojim se uređuje tržište električne energije.

(2) U ovoj se Uredbi koriste i pojmovi koji u smislu ove Uredbe imaju sljedeća značenja:

1. *elaborat optimalnog tehničkog rješenja priključenja na mrežu (u daljnjem tekstu: EOTRP)*– analiza mogućnosti priključenja korisnika na prijenosnu i/ili distribucijsku mrežu, u cilju utvrđivanja optimalnog tehničkog rješenja priključenja i procjene troškova priključenja na mrežu

2. *Hrvatska energetska regulatorna agencija (u daljnjem tekstu: Agencija)* – nezavisan regulator energetskih djelatnosti osnovan posebnim zakonom i s ovlastima propisanim zakonom kojim se uređuje obavljanje energetskih djelatnosti,

3. *jednostavni priključak –* priključak na niskonaponsku distribucijsku mrežu koji je jednostavna građevina sukladno propisima o prostornom uređenju i gradnji za koji nije potrebno stvaranje tehničkih uvjeta u postojećoj mreži,

19. korisnik mreže – pravna ili fizička osoba koja koristi prijenosnu ili distribucijsku mrežu ili prekogranični vod za isporuku električne energije u mrežu ili preuzimanje električne energije iz mreže,

4. *operator sustava* – operator prijenosnog sustava ili operator distribucijskog sustava,

*5. organizator posebne zone* – fizička ili pravna osoba, koja temeljem sklopljenog ugovora sa svim subjektima u posebnoj zoni ili druge važeće isprave, zastupa sudionike posebne zone prema operatoru sustava.

6. *pravila o priključenju na prijenosnu/distribucijsku mrežu (u daljnjem tekstu: pravila o priključenju)* – pravila koja donose operator prijenosnog sustava i operator distribucijskog sustava, uz prethodno odobrenje Agencije, sukladno zakonu kojim se uređuje tržište električne energije,

7*. pridjeljivi poslovi* – poslovi na izgradnji priključka, koje obavlja operator sustava, a može ih obavljati i ovlašteni izvođač sukladno pravilima o priključenju na prijenosnu mrežu, odnosno pravilima o priključku na distribucijsku mrežu,

8. *priključak* – fizički priključak na prijenosnu mrežu ili distribucijsku mrežu koji obuhvaća mjernu opremu i obračunsko mjerno mjesto, a koji je sastavni dio mreže,

9. *pristup mreži* – pravo korisnika mreže na korištenje mreže radi prijenosa, distribucije, preuzimanja i/ili isporuke ugovorene količine električne energije, unutar odobrene priključne snage, tijekom ugovorenog razdoblja na temelju propisanih i javno objavljenih uvjeta prema načelima nepristranosti,

10. *posebna zona* – određeno zemljopisno područje unutar važećeg prostornog plana na kojem postoji interes više subjekata za priključenje na energetsku mrežu, kao sudionika posebne zone te za koju postoji organizator posebne zone,

11. *složeni priključak –* svaki priključak na prijenosnu mrežu, odnosno svaki priključak na distribucijsku mrežu za koji je potrebno stvaranje tehničkih uvjeta u postojećoj mreži ili priključak koji je jednostavna građevina sukladno propisima o prostornom uređenju i gradnji za koji je nužno riješiti imovinskopravne odnose s trećim stranama, a sastoji se od nepridjeljivih i pridjeljivih poslova,

12. *stvaranje tehničkih uvjeta u mreži* – izgradnja novih dijelova i/ili rekonstrukcija postojećih dijelova prijenosne i/ili distribucijske mreže, radi korištenja mreže u okviru odobrene priključne snage, koja ne obuhvaća priključak na mrežu i smatraju se nepridjeljivim poslovima, a koje obavlja isključivo operator sustava.

# III. ELABORAT OPTIMALNOG TEHNIČKOG RJEŠENJA PRIKLJUČENJA NA ELEKTROENERGETSKU MREŽU

## Članak 4.

(1) Investitor, odnosno vlasnik građevine dužan je, u svrhu ishođenja posebnih uvjeta za potrebe izrade idejnog/glavnog projekta, predati zahtjev za izdavanje EOTRP-a operatoru sustava.

(2) U slučaju iz stavka 1. ovoga članka, operator sustava dužan je u propisanom roku iz članak 6. ove Uredbe izdati EOTRP, te ga dostaviti podnositelju zahtjeva, zajedno s prijedlogom ugovora o priključenju na elektroenergetsku mrežu (u daljnjem tekstu: ugovor o priključenju).

(3) Izdavanje EOTRP-a nije potrebno u slučaju priključenja na niskonaponsku distribucijsku mrežu za koje nije potrebno stvaranje tehničkih uvjeta u distribucijskoj mreži te u slučaju priključenja kupca iz kategorije kućanstvo s vlastitom proizvodnjom sukladno odredbama članka 19. ove Uredbe.

## Članak 5.

(1) Zahtjev za izdavanje EOTRP-a podnosi se na propisanom obrascu zahtjeva određenom pravilima o priključenju, a minimalno mora sadržavati:

* podatke o investitoru, odnosno vlasniku građevine,
* osnovne podatke o građevini (vrsta, namjena, procjena potrošnje električne energije, površina),
* priključnu snagu,
* planirani termin priključenja na elektroenergetsku mrežu te,
* ostale podatke, sukladno pravilima o priključenju.

(2) Zahtjev za izdavanje EOTRP-a obvezno mora sadržavati sljedeće priloge:

1. idejno rješenje ili idejni projekt ili glavni projekt,

2. kopiju katastarskog plana, odnosno odgovarajuću podlogu s ucrtanom građevinom (ako ista nije dio idejnog rješenja ili idejnog projekta ili glavnog projekta) te

3. ostale priloge, sukladno pravilima o priključenju.

(3) Obrazac zahtjeva za izdavanje EOTRP-a iz stavka 1. ovoga članka mora sadržavati i popis propisa koji se odnose na uvjete priključenja i korištenje mreže, utvrđene pravilima o priključenju.

## Članak 6.

(1) Rokovi za izdavanje EOTRP-a za priključenje postrojenja i instalacija investitora, odnosno vlasnika građevine su:

* 30 dana, za priključnu snagu do uključivo 500 kW,
* 60 dana, za priključnu snagu veću od 500 kW do uključivo 5 MW,
* 90 dana, za priključnu snagu veću od 5 MW do uključivo 20 MW te
* 180 dana, za priključnu snagu veću od 20 MW.

(2) Rokovi za izdavanje EOTRP-a za priključenje proizvodna postrojenja i instalacija proizvođača te za priključenje postrojenja i instalacija kupca s vlastitom proizvodnjom su:

* 60 dana, za priključnu snagu do uključivo 500 kW,
* 90 dana, za priključnu snagu veću 500 kW do uključivo 5 MW,
* 180 dana, za priključnu snagu veću od 5 MW do uključivo 20 MW te
* 12 mjeseci, za priključnu snagu veću od 20 MW.

# IV. UGOVOR O PRIKLJUČENJU NA ELEKTROENERGETSKU MREŽU

## Članak 7.

(1) Ugovor o priključenju je ugovor kojim se uređuje priključenje na elektroenergetsku mrežu između operatora sustava i investitora, odnosno vlasnika građevine, koji mora biti usklađen s izdanim EOTRP-om, odredbama ove Uredbe te pravilima o priključenju.

(2) Ugovorom iz stavka 1. ovoga članka uređuju se financijski uvjeti kao i određivanje ostalih potrebnih uvjeta na mreži za priključenje postrojenja i instalacija, odnosno izgradnju elektroenergetskih objekata investitora, odnosno vlasnika građevine.

(3) Ugovor iz stavka 1. ovoga članka minimalno sadrži:

* podatke o ugovornim stranama,
* predmet ugovora,
* broj EOTRP-a i datum izrade EOTRP-a,
* tehnički opis priključka,
* opis stvaranja tehničkih uvjeta u mreži, ukoliko postoji,
* iznos naknade za priključenje,
* iznos i oblik predujma i uvjete njegove naplate,
* rok i dinamiku uplate iznosa naknade za priključenje,
* rok priključenja,
* popis pridjeljivih poslova, koje može izvoditi investitor, odnosno vlasnik građevine,
* način i nositelje rješavanja imovinsko-pravnih odnosa,
* uvjete za početak korištenja mreže,
* odgovornost za štetu i visinu ugovorne kazne, za slučaj neizvršenja ili neurednog izvršenja ugovora,
* rok važenja uvjeta iz ugovora,
* razloge i način raskida ugovora,
* način rješavanja sporova te
* ostale uvjete, sukladno pravilima o priključenju.

(4) Investitor, odnosno vlasnik građevine, dužan je u roku od 180 dana od dana zaprimanja EOTRP-a predati operatoru sustava zahtjev za izdavanje elektroenergetske suglasnosti te sklopiti ugovor o priključenju.

(5) Ako investitor, odnosno vlasnik građevine, ne podnese zahtjev za izdavanje elektroenergetske suglasnosti u roka iz stavka 4. ovoga članka, operator sustava može tražiti izradu novoga ili dopunu postojećeg EOTRP-a.

## Naknada za priključenje na elektroenergetsku mrežu

## Članak 8.

(1) Investitor, odnosno vlasnik građevine dužan je prvu uplatu naknade za priključenje određene ugovorom o priključenju, platiti u roku:

* od 180 dana od dana izdavanja elektroenergetske suglasnosti i to za priključenje na prijenosnu mrežu, kao i za priključenje na distribucijsku srednjenaponsku mrežu, odnosno
* od 360 dana od dana izdavanja elektroenergetske suglasnosti za priključenje na distribucijsku niskonaponsku mrežu.

(2) Za operatora sustava, rok za priključenje postrojenja i instalacija, te elektroenergetskog objekata investitora, odnosno vlasnika građevine, počinje teći od prvoga dana od dana prve uplate naknade za priključenje sukladno ugovoru o priključenju.

# V. ELEKTROENERGETSKA SUGLASNOST

## Članak 9.

(1) Elektroenergetska suglasnost je suglasnost koju izdaje operator sustava temeljem zahtjeva investitora, odnosno vlasnika građevine za izdavanje elektroenergetske suglasnosti, a kojom se definiraju uvjeti priključenja građevine na elektroenergetsku mrežu.

(2) Elektroenergetska suglasnost iz stavka 1. ovoga članka izdaje se za priključenje građevine složenim priključkom i jednostavnim priključkom.

(3) Zahtjev za izdavanje elektroenergetske suglasnosti iz stavka 1. ovoga članka u slučaju jednostavnog priključka smatra se ujedno i zahtjevom za sklapanje ugovora o priključenju.

## Zahtjev za izdavanje elektroenergetske suglasnosti

## Članak 10.

(1) Zahtjev za izdavanje elektroenergetske suglasnosti podnosi se na propisanom obrascu zahtjeva određenom pravilima o priključenju te najmanje sadrži:

* podatke o investitoru, odnosno vlasniku građevine,
* osnovne podatke o građevini,
* priključnu snagu,
* planirani termin priključenja,
* broj i datum izrade EOTRP-a, ne stariji od 180 dana (za složene priključke) i
* ostale podatke, sukladno pravilima o priključenju.

(2) Zahtjev za izdavanje elektroenergetske suglasnosti iz stavka 1. ovoga članka obvezno sadrži sljedeće priloge:

1. idejni projekt ili glavni projekt,

2. kopiju katastarskog plana, odnosno odgovarajuću podlogu s ucrtanom građevinom (ako nije dio idejnog projekta ili glavnog projekta) te

3. ostale priloge, sukladno pravilima o priključenju.

(3) Zahtjev za izdavanje elektroenergetske suglasnosti iz stavka 1. ovoga članka za složeni priključak uz priloge iz stavka 2. ovoga članka, dodatno sadrži i potpisani ugovor o priključenju od strane investitora, odnosno vlasnika građevine.

(4) Obrazac zahtjeva za izdavanje elektroenergetske suglasnosti mora sadržavati i popis propisa koji se odnose na uvjete priključenja i korištenje elektroenergetske mreže.

## Sadržaj elektroenergetske suglasnosti

## Članak 11.

(1) Elektroenergetska suglasnost iz članka 9. stavka 1. ove Uredbe minimalno sadrži:

* osnovne podatke o građevini (vrsta, namjena, procjena potrošnje električne energije, površina),
* tehničke uvjete koje mora zadovoljiti građevina radi priključenja na elektroenergetsku mrežu
* tehničke podatke o sučelju elektroenergetske mreže s postrojenjem i instalacijama investitora, odnosno vlasnika građevine,
* posebne uvjete na lokaciji građevine, ukoliko postoje,
* rok važenja,
* uputu o pravnom lijeku i
* ostale podatke, sukladno pravilima o priključenju.

(2) Elektroenergetska suglasnost koja se izdaje za jednostavni priključak, sadrži sve podatke iz stavka 1. ovoga članka, uključujući i obvezu i rok za sklapanje ugovora o priključenju.

## Provjera složenosti priključenja za niskonaponsku mrežu

## Članak 12.

(1) Operator distribucijskog sustava, temeljem zahtjeva za izdavanje elektroenergetske suglasnosti za koju nije prethodno izrađen EOTRP, utvrđuje mogućnost priključenja građevine na mrežu jednostavnim priključkom.

(2) U slučaju da je operator distribucijskog sustava utvrdio da građevinu nije moguće priključiti na mrežu jednostavnim priključkom, dužan je izdati rješenje o odbijanju i obavijestiti podnositelja zahtjeva o obvezi izrade EOTRP-a, u svrhu utvrđivanja posebnih uvjeta priključenja i potrebe stvaranja tehničkih uvjeta u mreži.

## Članak 13.

(1) Operator sustava dužan je u roku od 15 dana od dana uredno zaprimljenog zahtjeva za izdavanje elektroenergetske suglasnosti, elektroenergetsku suglasnost izdati ili rješenjem odbiti izdavanje elektroenergetske suglasnosti.

(2) Ukoliko zahtjev za izdavanje elektroenergetske suglasnosti nije uredan, operator sustava će pisanim putem u roku od osam dana od dana zaprimanja zahtjeva zatražiti dopunu zahtjeva od podnositelja zahtjeva.

(3) Operator sustava će rješenjem odbiti zahtjev za izdavanje elektroenergetske suglasnosti u slučaju da podnositelj zahtjeva nije u roku od 15 dana od zaprimanja zahtjeva za dopunom zahtjeva, dostavio dopunu zahtjeva.

## Promjena priključne snage/kapaciteta

## Članak 14.

(1) U slučaju promjene priključne snage/kapaciteta, korisnik mreže, uz zahtjev za izdavanje elektroenergetske suglasnosti može, umjesto idejnog ili glavnog projekta, dostaviti dokaz o uporabljivosti postrojenja i instalacija, sukladno pravilima o priključenju.

(2) U slučaju iz stavka 1. ovoga članka zahtjev za izdavanje elektroenergetske suglasnosti smatra se zahtjevom za početak korištenja mreže, a postupak izdavanja elektroenergetske suglasnosti i priključenja na elektroenergetsku mrežu, provodi se ovisno o složenosti priključka, sukladno odredbama ove Uredbe i pravilima o priključenju operatora sustava.

# VI. PONUDA O PRIKLJUČENJU NA ELEKTROENERGETSKU MREŽU

## Članak 15.

(1) Operator distribucijskog sustava, uz elektroenergetsku suglasnost za jednostavni priključak dužan je izdati i ponudu o priključenju na elektroenergetsku mrežu.

(2) Ugovor o priključenju između operatora distribucijskog sustava i investitora, odnosno vlasnika građevine smatra se sklopljenim dostavom ponude iz stavka 1. ovoga članka podnositelju zahtjeva, te plaćanjem prve uplate.

(3) Ponuda iz stavka 1. ovoga članka ovoga članka minimalno sadrži:

* podatke o ugovornim stranama,
* predmet ugovora,
* iznos naknade za priključenje,
* rok i dinamiku uplate iznosa naknade za priključenje,
* rok priključenja,
* popis pridjeljivih poslova, koje može izvoditi investitor, odnosno vlasnik građevine
* uvjete jednostranog raskida ugovora te
* način i nositelje rješavanja imovinsko-pravnih odnosa.

(4) Po primitku potvrde iz stavka 2. ovoga članka, investitor, odnosno vlasnik građevine može u roku od 30 dana pisanim putem dostaviti operatoru distribucijskog sustava zahtjev za raskid ugovornog odnosa s operatorom distribucijskog sustava.

(5) Dostava iz stavka 4. ovoga članka mora biti uredna.

(6) U slučaju ispunjavanja uvjeta iz stavaka 4.i 5. ovoga članka svi pravni učinci proizašli iz ugovora o priključenju iz stavka 2. ovoga članaka se poništavaju, te se smatra kao da ugovor nije niti sklopljen.

# VII. ROK VAŽENJA UVJETA ZA PRIKLJUČENJE NA ELEKTROENERGETSKU MREŽU

## Članak 16.

(1) Rok važenja elektroenergetske suglasnosti za jednostavni priključak je dvije godine od dana izdavanja.

(2) Rok važenja elektroenergetske suglasnosti za složeni priključak jednak je roku važenja ugovora o priključenju.

(3) Ukoliko je elektroenergetska suglasnost sastavni dio lokacijske ili građevinske dozvole, rok važenja elektroenergetske suglasnosti vezan je uz rok važenja lokacijske, odnosno građevinske dozvole.

## Raskid ugovora o priključenju

## Članak 17.

(1) U slučaju raskida ugovora o priključenju, operator sustava dužan je obustaviti sve aktivnosti na izgradnji priključka, izvršiti obračun svih troškova te izvršiti povrat viška uplaćenih sredstava na osnovi naknade za priključenje ili zatražiti uplatu razlike naknade za priključenje do iznosa obračunatih troškova.

(2) U slučaju raskida ugovora o priključenju zbog kršenja ugovornih obveza od strane investitora odnosno vlasnika građevine ili u slučaju da investitor, odnosno vlasnik građevine odustane od ugovora, operator sustava dužan je naplatiti neobračunati iznos predujma i koristiti ga isključivo za razvoj mreže, ukoliko je predujam ugovoren.

# VIII. POSEBNI SLUČAJEVI PRIKLJUČENJA NA ELEKTROENERGETSKU MREŽU

## Posebna zona

## Članak 18.

(1) Organizator posebne zone podnosi zahtjev za izdavanje EOTRP-a.

(2) Operator sustava temeljem zahtjeva za izradu EOTRP-a, odlučuje o mogućnost priključenja posebne zone, kao jedinstvene energetske cjeline za koju se utvrđuju uvjeti priključenja na elektroenergetsku mrežu, na trošak organizatora posebne zone.

(3) Operator sustava, dužan je temeljem izdanog EOTRP-a izdati prijedlog ugovora o međusobnim odnosima s organizatorom posebne zone u roku od 15 dana od dana izdavanja EOTRP-a.

(4) Operator sustava provodi postupak priključenja sudionika u posebnoj zoni sukladno sklopljenom ugovoru o međusobnim odnosima iz stavka 3. ovoga članka, pravilima o priključenju i metodologiji za utvrđivanje naknade za priključenje na elektroenergetsku mrežu i za povećanje priključne snage.

## Kućanstvo s vlastitom proizvodnjom

## Članak 19.

(1) Izdavanje elektroenergetske suglasnosti nije potrebno za postojećeg kupca kategorije kućanstvo koji traži priključenje proizvodnog postrojenja na postojeću instalaciju, instalirane snage do iznosa priključne snage navedene u postojećoj elektroenergetskoj suglasnosti.

(2) U slučaju iz stavka 1. ovoga članka, postojeći kupac dužan je kod operatora distribucijskog sustava provjeriti mogućnost priključenja na mrežu.

(3) U slučaju iz stavka 2. ovoga članka, operator distribucijskog sustava dužan je u roku od petnaest dana provjeriti mogućnost priključenja na mrežu i o tome pismenom obavijestiti kupca.

(4) U slučaju izgradnje proizvodnog postrojenja na postojeću instalaciju radove može izvoditi samo ovlašteni izvođač radova.

(5) Kupac iz stavka 1. ovoga članka dužan je podnijeti zahtjev operatoru distribucijskog sustava za promjenu statusa korisnika mreže petnaest dana prije puštanja proizvodnog postrojenja u pogon.

(6) Zahtjev iz stavka 5. ovoga članka sadrži sljedeće priloge:

* tehničku dokumentaciju unutarnjih postrojenja i instalacija,
* izjavu projektanta da je glavni projekt izrađen u skladu sa svim tehničkim uvjetima te
* izjavu ovlaštenog izvođača radova da su radovi izvedeni sukladno glavnom projektu i pravilima struke.

(7) Operator distribucijskog sustava dužan je dostaviti potvrdu o početku korištenja mreže, odnosno promjeni statusa, u roku od 15 dana od primitka dostavljenog urednog zahtjeva iz stavka 5. ovoga članka.

# IX. POČETAK KORIŠTENJA MREŽE

## Članak 20.

Investitor, odnosno vlasnik građevine dužan je podnijeti zahtjev za sklapanje ugovora o korištenju mreže i zahtjev za početak korištenja mreže, sukladno odredbama općih uvjeta za korištenje mreže i općih uvjeta za opskrbu električnom energijom.

## Članak 21.

(1) Investitor, odnosno vlasnik građevine može na rad operatora sustava podnijeti žalbu Agenciji u slučaju:

1. odbijanja zahtjeva za izdavanje EOTRP-a,

2. neslaganja s uvjetima iz izdanog EOTRP-a,

3. odbijanja zahtjeva za izdavanje elektroenergetske suglasnosti,

4. neslaganja s uvjetima iz izdane elektroenergetske suglasnosti,

5. odbijanje priključenja proizvodnog postrojenja na postojeću instalaciju kupca,

6. neslaganja s uvjetima iz prijedloga ugovora o priključenju te

7. neslaganja s uvjetima iz potvrde o priključenju.

(2) Žalba iz stavka 1. ovoga članka podnosi se u roku od 15 dana od dana izdavanja dokumenta koji je predmet žalbe.

(3) Odluka Agencije je konačna.

# X. PRIJELAZNE I ZAVRŠNE ODREDBE

## Članak 22.

(1) Agencija je dužna uskladiti akte iz svoje nadležnosti s odredbama ove Uredbe do dana stupanja na snagu ove Uredbe.

(2) Operatori sustava dužni su uskladiti pravila o priključenju s odredbama ove Uredbe do dana stupanja na snagu ove Uredbe.

(3) Operatori sustava dužni su uspostaviti katastar vodova, sukladno propisima o nacionalnoj infrastrukturi prostornih podataka, najkasnije do 1 siječnja 2018. godine.

(4) Operatori sustava dužni su do dana stupanja na snagu ove Uredbe utvrditi uvjete koje moraju ispunjavati izvođači pridjeljivih poslova, a koji će se primjenjivati do donošenja propisa kojima će se regulirati njihovo certificiranje.

(5) Operatori sustava dužni su objaviti: pravila o priključenju , do dana stupanja na snagu ove Uredbe.

## Članak 23.

(1) Primjenom ove Uredbe, stavljaju se izvan snage sve odredbe Općih uvjeta za opskrbu električnom energijom (Narodne novine, br. 14/06) vezane za priključenje na elektroenergetsku mrežu.

(2) Postupci započeti po odredbama Općih uvjeta za opskrbu električnom energijom završit će se prema odredbama tih općih uvjeta.

## Članak 24.

Ova Uredba objaviti će se u Narodnim novinama, a stupa na snagu 1. rujna 2017. godine.